Vrou spoorloos ná sy in kattebak klimModirelwa Maxwell Mokoana. (Foto: Saps) ŉ Vrou van Limpopo het spoorloos verdwyn nadat ŉ man haar vroeër die maand in ŉ voertuig se kattebak gedwing het. Polisie in Hlogotlou, buite Groblersdal, is op soek na inligting wat hulle sal help om ŉ verdagte op te spoor, wat glo ŉ vrou in ŉ kattebak gedwing het. Inwoners van Kgaphamadi- informele nedersetting sê hulle het gesien hoe die verdagte, ene Modirelwa Maxwell Mokoana, die vrou op 9 Mei in die kattebak van ŉ wit sedan dwing. Die vrou, wat sedertdien as Refiloe Malope geïdentifiseer is, is nog nie weer sedert dié voorval gesien nie. “Die polisie doen ŉ beroep op Mokoana om hom by die naaste polisiestasie te gaan oorgee, aangesien hy waarskynlik met die ondersoek kan help,” het brig. Motlafela Mojapelo, polisiewoordvoerder, Sondag gesê. Enigiemand met inligting oor waar Mokoana hom bevind, word ook gevra om die ondersoekbeampte, sers. Amos Thekupi, by 082 775 5462 te bel. Refiloe Malope. (Foto: Saps)